Title: ระเบียบกรมการขนส่งทางบก ว่าด้วยการดำเนินการเกี่ยวกับประวัติรถเพื่อใช้ในการตรวจสภาพรถของผู้ได้รับใบอนุญาตจัดตั้งสถานตรวจสภาพรถ พ.ศ. 2542

ระเบียบกรมการขนส่งทางบก

ระเบียบกรมการขนส่งทางบก
ว่าด้วยการดำเนินการเกี่ยวกับประวัติรถ
เพื่อใช้ในการตรวจสภาพรถของผู้ได้รับใบอนุญาต
จัดตั้งสถานตรวจสภาพรถ
พ.ศ. ๒๕๔๒[๑]

โดยที่เป็นการสมควรวางระเบียบกรมการขนส่งทางบก
ว่าด้วยการดำเนินการเกี่ยวกับประวัติรถเพื่อใช้ในการตรวจสภาพรถของผู้ได้รับใบอนุญาตจัดตั้งสถานตรวจสภาพรถ
เพื่อให้การตรวจสภาพรถเป็นไปด้วยความเหมาะสม มีประสิทธิภาพ และเป็นแนวทางเดียวกัน อาศัยอำนาจตามความในข้อ
๔ (๒) และ (๓) ของกฎกระทรวง ฉบับที่ ๓๗ (พ.ศ. ๒๕๓๕)
ออกตามความในพระราชบัญญัติการขนส่งทางบก พ.ศ. ๒๕๒๒ กรมการขนส่งทางบกวางระเบียบไว้ ดังต่อไปนี้

ข้อ ๑ 
ระเบียบนี้เรียกว่า ระเบียบกรมการขนส่งทางบก
ว่าด้วยการดำเนินการเกี่ยวกับประวัติรถ
เพื่อใช้ในการตรวจสภาพรถของผู้ได้รับใบอนุญาตจัดตั้งสถานตรวจสภาพรถ พ.ศ. ๒๕๔๒

ข้อ ๒ 
ระเบียบนี้ให้ใช้บังคับตั้งแต่บัดนี้เป็นต้นไป

ข้อ ๓ 
บรรดาระเบียบ ข้อบังคับ หรือคำสั่งอื่นใด ในส่วนที่มีไว้แล้วในระเบียบนี้ หรือซึ่งขัดหรือแย้งกับระเบียบนี้
ให้ใช้ระเบียบนี้แทน

ข้อ ๔ 
ในระเบียบนี้
ประวัติรถ หมายความว่า
เอกสารแสดงข้อมูลรายละเอียดของรถที่จดทะเบียนตามพระราชบัญญัติการขนส่งทางบก พ.ศ.
๒๕๒๒
พนักงานตรวจสภาพรถ หมายความว่า
ข้าราชการสังกัดกรมการขนส่งทางบก ซึ่งรัฐมนตรีแต่งตั้งให้มีหน้าที่ตรวจความมั่นคงแข็งแรง
ความสะอาด ความเรียบร้อย และความเหมาะสมของสภาพรถที่นำมาใช้ในการขนส่ง

ข้อ ๕ 
ให้รองอธิบดี (ฝ่ายวิชาการ) กรมการขนส่งทางบกรักษาการตามระเบียบนี้

หมวด ๑
บททั่วไป

ข้อ ๖ 
การยื่นขอดำเนินการใด ๆ เกี่ยวกับประวัติรถ หากไม่ได้กำหนดไว้เป็นอย่างอื่น
ให้ยื่น ณ สำนักทะเบียนและภาษีรถ สำนักงานขนส่งเขตพื้นที่ สำนักงานขนส่งจังหวัด หรือสำนักงานขนส่งจังหวัดสาขา
แล้วแต่กรณี

ข้อ ๗ 
การขอสำเนาประวัติรถ ให้ใช้เป็นข้อมูลประกอบการตรวจสภาพรถของผู้ได้รับใบอนุญาตจัดตั้งสถานตรวจสภาพรถเท่านั้น

ข้อ ๘ 
การยื่นขอดำเนินการใด ๆ เกี่ยวกับประวัติรถ
ถ้าผู้ประกอบการขนส่งหรือเจ้าของรถไม่มาติดต่อขอดำเนินการด้วยตนเอง
ผู้ยื่นคำขอจะต้องมีหนังสือมอบอำนาจจากผู้ประกอบการขนส่ง หรือเจ้าของรถ มาแสดงด้วยทุกครั้ง

หมวด ๒
การขอสำเนาประวัติรถ

ข้อ ๙ 
ผู้ยื่นคำขอสำเนาประวัติรถ ให้ยื่นคำขอตามแบบที่กรมการขนส่งทางบกกำหนด
พร้อมด้วยหลักฐานประกอบคำขอ ดังนี้
(๑) หนังสือแสดงการจดทะเบียนรถ หรือภาพถ่าย
(๒) หลักฐานประจำตัวผู้ประกอบการขนส่ง หรือเจ้าของรถ ได้แก่
ภาพถ่ายบัตรประจำตัวประชาชนหรือบัตรอื่นซึ่งใช้แทนบัตรประจำตัวประชาชน
และภาพถ่ายสำเนาทะเบียนบ้าน
หรือสำเนาหรือภาพถ่ายหนังสือรับรองการจดทะเบียนนิติบุคคล

ข้อ ๑๐ 
เมื่อได้รับคำขอสำเนาประวัติรถตามข้อ ๙ และพนักงานตรวจสภาพ ตรวจสอบหลักฐาน
เอกสารประกอบคำขอถูกต้องแล้ว ให้ดำเนินการดังนี้
(๑) ออกสำเนาประวัติรถ
และรับรองความถูกต้องพร้อมประทับตรายางลงในสำเนาประวัติรถว่า เมื่อตรวจสภาพรถเรียบร้อยแล้ว
ให้เจ้าของรถเก็บสำเนาประวัติไว้เพื่อใช้ตรวจสภาพรถในปีต่อไป ด้วย
(๒) จ่ายสำเนาประวัติรถ

ประกาศ ณ วันที่ ๑๗ มีนาคม พ.ศ. ๒๕๔๒
พงศกร  เลาหวิเชียร
อธิบดีกรมการขนส่งทางบก

โชติกานต์/ปรับปรุง
๖ ตุลาคม ๒๕๕๘

[๑] ราชกิจจานุเบกษา
เล่ม ๑๑๖/ตอนพิเศษ ๒๙ ง/หน้า ๑๐/๒๖ เมษายน ๒๕๔๒